SKRIFTLIG FORESPØRGSEL E-1949/02

af Bernard Poignant (PSE) til Kommissionen

(3. juli 2002)

Om: Modtagere af støtte fra EUGFL Garantisektionen

Den fælles landbrugspolitik er den fællesskabspolitik, som tegner sig for den største del af det europæiske budget. Af denne grund må udgifterne være omfattet af størst mulig gennemsigtighed.

De udgifter, det drejer sig om, er den støtte, som udbetales under indkomstgarantien inden for rammerne af den fælles landbrugspolitik.

Med henblik på rimelighed, retfærdighed og klarhed vil følgende oplysninger bidrage betydeligt til at genskabe tilliden hos de borgere, som er berørt af denne politik.

Europa-Kommissionen må være i stand til præcist at kunne besvare følgende spørgsmål samt at fremlægge præcise oversigter:

- I hvilken medlemsstat er der flest støttemodtagere?

- Hvor meget modtager støttemodtagerne fra Den Europæiske Udviklings- og Garantifond for Landbruget i hver af Unionens 15 medlemsstater?

- Hvor stor en procent af bruttolandbrugsproduktet udgøres af produktionen fra de 100 største støttemodtagere i hver medlemsstat?

- Hvilken procentandel har i hver medlemsstat de 100 største støttemodtagere modtaget fra EUGFL Garantisektionen?

- Hvor mange arbejdstagere er ansat af disse 100 største støttemodtagere?

Svar afgivet på Kommissionens vegne af Franz Fischler

(6. september 2002)

Tidligere kunne Kommissionen af retlige grunde ikke give det ærede medlem og andre ærede medlemmer, der har rettet lignende henvendelser til Kommissionen, noget positivt svar. Kommissionen har imidlertid vedtaget Kommissionens forordning (EF) nr. 419/2002 af 6. marts 2002 om ændring af forordning (EF) nr. 2390/1999(1). Ifølge den nye artikel 2 i denne forordning kan Kommissionen anvende regnskabsoplysningerne til udførelse af arbejdet vedrørende regnskabsafslutningen og kontrol med udviklingen og udarbejdelse af prognoser i landbrugssektoren. De regnskabsoplysninger, der fremsendes til Kommissionen, er dog stadig fortrolige og afgives kun til de formål, der er anført i artikel 2 i forordning (EF) nr. 2390/1999.

Ved gennemførelsen af de to nye foranstaltninger skal Kommissionen overholde bestemmelserne i Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger. Derfor er oplysningerne anonyme og bearbejdes kun i aggregeret form.

Kommissionen vil snart være i stand til at fremlægge statistiske oplysninger om de beløb, der udbetales til landbrugerne. Offentligheden vil om kort tid få stillet detaljerede statistiske oplysninger til rådighed, som i princippet er dækkende for henvendelsen fra det ærede medlem. De ønskede oplysninger om bruttolandbrugsproduktet og antallet af arbejdstagere foreligger dog ikke for de individuelle støttemodtagere, der modtager betalinger fra Den Europæiske Udviklings- og Garantifond for Landbruget (EUGFL) Garantisektionen.

(1) Kommissionens forordning (EF) nr. 419/2002 af 6. marts 2002 om ændring af forordning (EF) nr. 2390/1999 af 25. oktober 1999 om gennemførelsesbestemmelser til forordning (EF) nr. 1663/95 hvad angår form og indhold af de regnskabsoplysninger, som medlemsstaterne skal stille til rådighed for Kommissionen i forbindelse med proceduren for regnskabsafslutning for EUGFL, Garantisektionen, EFT L 64 af 7.3.2002.